แนะนายกฯแก้เกม‘โกหกสีขาว’
อดีตรองนายกฯ แนะนายกรัฐมนตรีพิจารณาตัดสินใจ การโกหกสีขาวทำให้ความน่าเชื่อถือรัฐบาลลดลง
25 ส.ค. 2555

อดีตรองนายกฯ แนะนายกรัฐมนตรีพิจารณาตัดสินใจ การโกหกสีขาวทำให้ความน่าเชื่อถือรัฐบาลลดลง
ม.ร.ว.ปรีดิยาธร เทวกุล อดีตรองนายกรัฐมนตรีและ รมว.คลัง กล่าวว่า การที่นายกิตติรัตน์ ณ ระนอง รองนายกรัฐมนตรีและ รมว.คลัง ซึ่งเป็นหัวหน้าทีมเศรษฐกิจออกมายอมรับรู้แต่ต้นว่าส่งออกไม่ถึง 15% แต่ต้องโกหกเพื่อสร้างความมั่นใจ และยกคำฝรั่ง “White Lies” เป็นการโกหกสีขาว ไม่เพียงแต่ทำให้เครดิตของหัวหน้าทีมเศรษฐกิจลดลงเท่านั้น รัฐบาลไทยก็จะขาดความน่าเชื่อถือในสายตาของนักลงทุนและต่างประเทศ ซึ่งไม่เป็นผลดีต่อรัฐบาลและประเทศ จึงถือเป็นโจทย์ใหญ่ที่นายกรัฐมนตรีจะต้องพิจารณาตัดสินใจ
ม.ร.ว.ปรีดิยาธร กล่าวว่า ในต่างประเทศนั้นการโกหกสีขาวจะใช้ในกรณีเป็นเรื่องคอขาดบาดตายในครอบครัว เช่น คนในครอบครัวเสียชีวิตจึงจำเป็นต้องโหกเพื่อมิให้ผู้ฟังช็อก ตื่นตระหนกตกใจ แต่ในกรณีการกำหนดเป้าการส่งออกนั้นเรื่องแบบนี้ประชาชนไม่ช็อก ไม่ตกใจเมื่อได้ทราบข้อมูล แถมยังเป็นส่วนดี เพราะจะได้ปรับตัวให้สอดคล้องกับสภาพเศรษฐกิจที่แท้จริง หัวหน้าทีมเศรษฐกิจจึงไม่ควรทำ
“การออกมาชี้แจงตัวเลขการส่งออก ตัวเลขเศรษฐกิจที่เป็นจริงกับประชาชนไม่ได้ทำให้เศรษฐกิจเสียหาย ไม่ทำให้กิจการต้องหยุดชะงักหรือกิจการล้มลง การโกหกสีขาวจะทำให้ประชาชนไม่เชื่อถือ ซึ่งที่ผ่านมาเขาทำแบบนี้หลายครั้ง โดยเฉพาะเรื่องข้าวที่ประสบปัญหาการขาดทุนจากการรับจำนำ แต่หัวหน้าทีมเศรษฐกิจบอกว่าไม่ขาดทุน เพราะไม่กล้าเผชิญกับความจริง การกระทำแบบนี้ย่อมทำให้ความน่าเชื่อถือลดลงแน่นอน” ม.ร.ว.ปรีดิยาธร กล่าว